Απόφαση της Επιτροπής

της 29ης Μαΐου 2001

για τροποποίηση, για έβδομη φορά, της απόφασης 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες

[κοινοποιηθείσα υπό τον αριθμό Ε(2001) 1548]

(Κείμενο που παρουσιάζει ενδιαφέρον για τον ΕΟΧ)

(2001/408/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας τα ακόλουθα:

(1) Ως επακόλουθο της εκδήλωσης εστιών αφθώδους πυρετού στις Κάτω Χώρες, η Επιτροπή εξέδωσε την απόφαση 2001/223/ΕΚ σχετικά με ορισμένα μέτρα προστασίας από τον αφθώδη πυρετό στις Κάτω Χώρες(4), όπως τροποποιήθηκε τελευταία από την απόφαση 2001/389/ΕΚ(5).

(2) Η κατάσταση ως προς τον αφθώδη πυρετό σε ορισμένα τμήματα των Κάτω Χωρών ενδέχεται να θέσει σε κίνδυνο το ζωικό κεφάλαιο σε άλλα τμήματα της επικράτειας των Κάτω Χωρών και σε άλλα κράτη μέλη, λόγω διάθεσης στην αγορά και εμπορίας ζώντων δίχηλων ζώων και ορισμένων από τα προϊόντα τους. Ωστόσο, το τελευταίο κρούσμα αναφέρθηκε στις 21 Απριλίου 2001.

(3) Σύμφωνα με το άρθρο 9 της οδηγίας 85/511/ΕΟΚ(6) για τη θέσπιση κοινοτικών μέτρων για την καταπολέμηση του αφθώδους πυρετού, όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, έχουν αρθεί οι περιορισμοί που επιβλήθηκαν γύρω από τις περιοχές εκδήλωσης εστιών της νόσου στο Ee-Anjum και στο Oosterwolde.

(4) Υπό το πρίσμα της εξέλιξης της νόσου κρίνεται επομένως σκόπιμη η περαιτέρω ρύθμιση της διαίρεσης σε περιφέρειες οπότε απαιτείται η προσαρμογή των διατάξεων για τη σφαγή ζώων, προερχόμενων από τις περιοχές που εμφαίνονται στο παράρτημα I, σε σφαγεία ευρισκόμενα στις εν λόγω περιοχές, για τοπική κατανάλωση, και να θεσπιστούν διατάξεις για τη μετακίνηση ζώων των ευπαθών στη νόσο ειδών και των προϊόντων αναπαραγωγής των.

(5) Επιπλέον, ενδείκνυται να αρθούν οι επιβληθέντες περιορισμοί μετακίνησης ιπποειδών ευρισκόμενων στην περιοχή που εμφαίνεται στο παράρτημα I.

(6) Η απόφαση 2001/327/ΕΚ της Επιτροπής(7), όπως τροποποιήθηκε από την απόφαση 2001/394/ΕΚ(8), αφορά περιορισμούς στη μετακίνηση ζώων των ευπαθών στη νόσο του αφθώδους πυρετού ειδών.

(7) Η απόφαση 2001/246/ΕΚ της Επιτροπής(9), όπως τροποποιήθηκε με την απόφαση 2001/279/ΕΚ(10), καθορίζει τους όρους καταπολέμησης και εξάλειψης του αφθώδους πυρετού στις Κάτω Χώρες κατ' εφαρμογή του άρθρου 13 της οδηγίας 85/511/ΕΟΚ.

(8) Κατά τη συνεδρίαση της μόνιμης κτηνιατρικής επιτροπής, στις 23 Μαΐου 2001, οι Κάτω Χώρες επαναδιακήρυξαν, σχετικά με τις προτεινόμενες τροποποιήσεις της απόφασης 2001/223/ΕΚ, ότι:

- προκειμένου να αποτραπεί η μετακίνηση ζώντων ζώων των ευπαθών στη νόσο ειδών, θα διενεργούνται συνεχείς έλεγχοι στη διακίνηση από τις παρατιθέμενες στο παράρτημα Ι περιοχές προς τις παρατιθέμενες στο παράρτημα ΙΙ, και, επιπροσθέτως, στην υπόλοιπη χώρα,

- το κρέας που προορίζεται για ενδοκοινοτικό εμπόριο και εξαγωγή θα διαχωρίζεται πλήρως από το κρέας που φέρει την υγειονομική σήμανση όπως προβλέπεται στην απόφαση 2001/305/ΕΚ, και θα τοποθετείται σε εγκαταστάσεις όπου δεν υπάρχει κρέας που φέρει την υγειονομική σήμανση όπως προβλέπεται στην απόφαση 2001/305/ΕΚ.

(9) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής που είναι προγραμματισμένη για τις 5 και 6 Ιουνίου 2001, και τα μέτρα θα προσαρμοστούν, εφόσον κριθεί αναγκαίο.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 2001/223/ΕΚ της Επιτροπής τροποποιείται ως εξής:

1. Στο άρθρο 2 παράγραφος 2 στοιχείο ε), το πρώτο εδάφιο αντικαθίσταται από τα ακόλουθα: "- το κρέας παράγεται από ζώα των ευπαθών στη νόσο ειδών, τα οποία προέρχονται από τις περιοχές που εμφαίνονται στο παράρτημα I.".

2. Το άρθρο 12 αντικαθίσταται από τα ακόλουθα: "Άρθρο 12

1. Με την επιφύλαξη της οδηγίας 88/407/ΕΟΚ του Συμβουλίου και κατά παρέκκλιση από τις διατάξεις του άρθρου 6 παράγραφος 2, το κατεψυγμένο σπέρμα βοοειδών που έχει συλλεγεί σε ημερομηνία μετά τις 20 Φεβρουαρίου 2001 δύναται να διατεθεί στο ενδοκοινοτικό εμπόριο υπό τους εξής όρους:

α) το σπέρμα πληροί μία από τις κατωτέρω απαιτήσεις:

- το σπέρμα έχει συλλεγεί μεταξύ 20ής Φεβρουαρίου και 18ης Μαΐου 2001 από ζώα τα οποία διέμειναν συνεχώς κατά το ανωτέρω διάστημα σε κέντρο συλλογής ευρισκόμενο στις επαρχίες Noord-Holland, Zuid-Holland, Zeeland, Noord-Brabant ή Limburg, τηρώντας τις ακόλουθες προϋποθέσεις:

- το κέντρο συλλογής ευρίσκεται σε περιοχή όπου δεν έχει εκδηλωθεί εστία αφθώδους πυρετού εντός ακτίνας 30 km γύρω από το κέντρο κατά τους τελευταίους 12 μήνες·

- στο κέντρο, δεν έχει εμβολιασθεί κανένα ζώο κατά του αφθώδους πυρετού·

- στο κέντρο συλλογής, όλα τα ζώα των ευπαθών στη νόσο ειδών έχουν υποβληθεί σε κλινική εξέταση για την ανίχνευση αφθώδους πυρετού, διενεργηθείσα υπό την ευθύνη του επίσημου κτηνιάτρου με αρνητικά αποτελέσματα σε κάθε περίπτωση·

- το σπέρμα έχει συλλεγεί μεταξύ 20ής Φεβρουαρίου και 31ης Μαΐου 2001 από ζώα τα οποία διέμειναν συνεχώς κατά το ανωτέρω διάστημα σε κέντρο συλλογής ευρισκόμενο στις επαρχίες Drenthe, Groningen, Friesland, Utrecht, Flevoland, Overijssel ή Gelderland, τηρώντας τις ακόλουθες προϋποθέσεις:

- το κέντρο συλλογής δεν ευρίσκεται σε ζώνη συγκροτηθείσα σύμφωνα με το άρθρο 9 της οδηγίας 85/511/ΕΟΚ·

- το κέντρο συλλογής δεν ευρίσκεται σε ζώνη εμβολιασμού συγκροτηθείσα κατ' εφαρμογή της απόφασης 2001/246/ΕΚ όπως τροποποιήθηκε από την απόφαση 2001/279/ΕΚ·

- το κέντρο συλλογής ευρίσκεται σε περιοχή όπου δεν έχει εκδηλωθεί εστία αφθώδους πυρετού εντός ακτίνας 30 km γύρω από το κέντρο κατά τους τελευταίους 12 μήνες·

- στο κέντρο, δεν έχει εμβολιασθεί κανένα ζώο κατά του αφθώδους πυρετού·

- στο κέντρο συλλογής, όλα τα ζώα των ευπαθών στη νόσο ειδών έχουν υποβληθεί σε κλινική εξέταση για την ανίχνευση αφθώδους πυρετού, διενεργηθείσα υπό την ευθύνη του επίσημου κτηνιάτρου με αρνητικά αποτελέσματα σε κάθε περίπτωση·

- στο κέντρο συλλογής, όλα τα ζώα των ευπαθών στη νόσο ειδών έχουν υποβληθεί, με αρνητικά αποτελέσματα σε κάθε περίπτωση, σε ορολογική δοκιμή ανίχνευσης αντισωμάτων κατά του αφθώδους πυρετού, διενεργηθείσα σε δείγματα ληφθέντα υπό την ευθύνη του επίσημου κτηνιάτρου·

β) το κατεψυγμένο σπέρμα που ανταποκρίνεται στις διατάξεις της παραγράφου α) υπόκειται στις απαιτήσεις πιστοποίησης του άρθρου 6 παράγραφος 4.

2. Με την επιφύλαξη της οδηγίας 89/556/ΕΟΚ του Συμβουλίου και κατά παρέκκλιση από τις διατάξεις του άρθρου 6 παράγραφος 2, τα κατεψυγμένα έμβρυα βοοειδών που έχουν συλλεγεί σε ημερομηνία μετά τις 20 Φεβρουαρίου 2001 δύνανται να διατεθούν στο ενδοκοινοτικό εμπόριο υπό τους εξής όρους:

α) τα έμβρυα πληρούν μία από τις κατωτέρω απαιτήσεις:

- τα έμβρυα έχουν συλλεγεί μεταξύ 20ής Φεβρουαρίου και 18ης Μαΐου 2001 από ζώα-δότες τα οποία διέμειναν συνεχώς κατά το ανωτέρω διάστημα σε εκμεταλλεύσεις ευρισκόμενες στις επαρχίες Noord-Holland, Zuid-Holland, Zeeland, Noord-Brabant ή Limburg, τηρώντας τις ακόλουθες προϋποθέσεις:

- οι εκμεταλλεύσεις ευρίσκονται σε περιοχή όπου δεν έχει εκδηλωθεί εστία αφθώδους πυρετού εντός ακτίνας 30 km γύρω από την εκμετάλλευση κατά τους τελευταίους 12 μήνες·

- στις εκμεταλλεύσεις αυτές, δεν έχει εμβολιασθεί κανένα ζώο κατά του αφθώδους πυρετού·

- στις εκμεταλλεύσεις αυτές, όλα τα ζώα των ευπαθών στη νόσο ειδών έχουν υποβληθεί σε κλινική εξέταση για την ανίχνευση αφθώδους πυρετού, διενεργηθείσα υπό την ευθύνη του επίσημου κτηνιάτρου με αρνητικά αποτελέσματα σε κάθε περίπτωση.

- τα έμβρυα έχουν συλλεγεί μεταξύ 20ής Φεβρουαρίου και 31ης Μαΐου 2001 από ζώα-δότες τα οποία διέμειναν συνεχώς κατά το ανωτέρω διάστημα σε εκμεταλλεύσεις ευρισκόμενες στις επαρχίες Drenthe, Groningen, Friesland, Utrecht, Flevoland, Overijssel ή Gelderland, τηρώντας τις ακόλουθες προϋποθέσεις:

- οι εκμεταλλεύσεις δεν ευρίσκονται σε ζώνη συγκροτηθείσα σύμφωνα με το άρθρο 9 της οδηγίας 85/511/ΕΟΚ·

- οι εκμεταλλεύσεις δεν ευρίσκονται σε ζώνη εμβολιασμού συγκροτηθείσα κατ' εφαρμογή της απόφασης 2001/246/ΕΚ όπως τροποποιήθηκε με την απόφαση 2001/279/ΕΚ·

- οι εκμεταλλεύσεις ευρίσκονται σε περιοχή όπου δεν έχει εκδηλωθεί εστία αφθώδους πυρετού εντός ακτίνας 30 km γύρω από την εκμετάλλευση κατά τους τελευταίους 12 μήνες·

- σε οποιαδήποτε από τις εκμεταλλεύσεις όπου διέμεινε το ζώο-δότης στο διάστημα που αναφέρεται στη δεύτερη περίπτωση, δεν έχει εμβολιασθεί κανένα ζώο κατά του αφθώδους πυρετού·

- το βοοειδές-δότης έχει υποβληθεί, με αρνητικά αποτελέσματα, σε ορολογική δοκιμή ανίχνευσης αντισωμάτων κατά του αφθώδους πυρετού, διενεργηθείσα σε δείγματα ληφθέντα υπό την ευθύνη του επίσημου κτηνιάτρου·

β) τα κατεψυγμένα έμβρυα που ανταποκρίνονται στις διατάξεις της παραγράφου α) υπόκεινται στις απαιτήσεις πιστοποίησης του άρθρου 6 παράγραφος 5."

3. Το άρθρο 12α αντικαθίσταται από τα ακόλουθα: "Άρθρο 12α

1. Οι Κάτω Χώρες, διασφαλίζουν την απαγόρευση της αποστολής σε άλλα κράτη μέλη ζώντων ζώων των ευπαθών στη νόσο του αφθώδους πυρετού ειδών από τις περιοχές της επικράτειάς τους που δεν εμφαίνονται στο παράρτημα Ι ή στο παράρτημα ΙΙ.

2. Κατά παρέκκλιση των διατάξεων της παραγράφου 1, οι αρμόδιες αρχές του τόπου αναχώρησης δύνανται να επιτρέπουν τη μεταφορά ζώντων βοοειδών και χοιροειδών από μία και μοναδική εκμετάλλευση ευρισκόμενη στις επαρχίες Friesland, Groningen, Drenthe και Flevoland απευθείας σε σφαγείο άλλου κράτους μέλους για άμεση σφαγή, υπό τον όρο ότι το κοινοποιούν στις κεντρικές κτηνιατρικές αρχές του τόπου προορισμού και τυχόν κράτους μέλους διαμετακόμισης.

3. Κατά παρέκκλιση των διατάξεων της παραγράφου 1, οι αρμόδιες αρχές του τόπου αναχώρησης δύνανται να επιτρέπουν τη μεταφορά, σε άλλα κράτη μέλη, βοοειδών και χοιροειδών από περιοχές των Κάτω Χωρών ευρισκόμενες στις επαρχίες Noord-Holland, Zuid-Holland, Zeeland, Noord-Brabant, Limburg, στο τμήμα της επαρχίας Gelderland νοτίως του ποταμού Rijn-Waal-Merwede μεταξύ των συνόρων με τη Γερμανία και των συνόρων με την επαρχία Zuid-Holland και στο τμήμα της επαρχίας Utrecht δυτικώς του αυτοκινητοδρόμου A 27, υπό τον όρο ότι το κοινοποιούν στις κεντρικές κτηνιατρικές αρχές του τόπου προορισμού και τυχόν κράτους μέλους διαμετακόμισης."

4. Στο άρθρο 14, η ημερομηνία αντικαθίσταται από την ημερομηνία "29 Ιουνίου 2001".

5. Στο παράρτημα I, η φράση: "Η ζώνη προστασίας και επιτήρησης Oene-Ostervolde-Kootwijkerbroek, συμπεριλαμβανομένης της ζώνης εμβολιασμού Noord-Veluwe, στις επαρχίες Gelderland, Flevoland και Overijssel, και η ζώνη προστασίας και επιτήρησης στις επαρχίες του Friesland και Groningen."

αντικαθίσταται από: "Η ζώνη επιτήρησης Oene-Ostervolde-Kootwijkerbroek, συμπεριλαμβανομένης της ζώνης εμβολιασμού Noord-Veluwe, στις επαρχίες Gelderland, Flevoland και Overijssel.".

6. Στο παράρτημα II, οι φράσεις: "- η επαρχία Drenthe·

- οι επαρχίες Friesland και Groningen, εκτός των περιοχών των επαρχιών αυτών που εμφαίνονται στο παράρτημα I·

- οι επαρχίες Overijssel και Flevoland, εκτός των περιοχών των επαρχιών αυτών που εμφαίνονται στο παράρτημα I·

- η επαρχία Utrecht ανατολικώς του αυτοκινητοδρόμου A 27, εκτός των περιοχών της επαρχίας αυτής που εμφαίνονται στο παράρτημα I·

- οι περιοχές της επαρχίας Gelderland που ευρίσκονται βορείως του ποταμού Rijn-Waal-Merwede μεταξύ των συνόρων με τη Γερμανία και των συνόρων με την επαρχία Zuid-Holland, εκτός των περιοχών της επαρχίας αυτής που εμφαίνονται στο παράρτημα I."

αντικαθίστανται από: "- η επαρχία του Overijssel, εκτός των περιοχών της επαρχίας αυτής που εμφαίνονται στο παράρτημα I·

- η επαρχία Utrecht ανατολικώς του αυτοκινητοδρόμου A 27, εκτός των περιοχών της επαρχίας αυτής που εμφαίνονται στο παράρτημα I·

- οι περιοχές της επαρχίας Gelderland που ευρίσκονται βορείως του ποταμού Rijn-Waal-Merwede μεταξύ των συνόρων με τη Γερμανία και των συνόρων με την επαρχία Zuid-Holland, εκτός των περιοχών της επαρχίας αυτής που εμφαίνονται στο παράρτημα I."

Άρθρο 2

Η παρούσα απόφαση τίθεται σε ισχύ στις 29 Μαΐου 2001.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 29 Μαΐου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 82 της 22.3.2001, σ. 29.

(5) ΕΕ L 137 της 19.5.2001, σ. 36.

(6) ΕΕ L 315 της 26.11.1985, σ. 11.

(7) ΕΕ L 115 της 25.4.2001, σ. 12.

(8) ΕΕ L 138 της 22.5.2001, σ. 36.

(9) ΕΕ L 88 της 28.3.2001, σ. 21.

(10) ΕΕ L 96 της 6.4.2001, σ. 19.